### 6.      Beslutning om etablering af vaskehal, [adresse] 25, Kalundborg

**Åbent**

Sagsnr.: 326-2016-12902       J.nr.: 01.02.05            Dokumentnr.:
[adresse]

**Sagstype**

Beslutning.

**Resume og sagens baggrund**

Kalundborg Kommune har modtaget ansøgning om principiel tilladelse
til at opføre vaskehal til biler på ejendommen [adresse] 25, Kalundborg. En
tilladelse forudsætter, at eksisterende boligbebyggelse nedrives, og at
kommunen godkender en ændret anvendelse af ejendommen, der er udlagt til
boligformål i kommuneplanen. Sagen lægger op til beslutning om at nedlægge
forbud mod den ansøgte ændrede anvendelse af ejendommen, iht. kommuneplanens
rammebestemmelse.

**Indstillinger**

Chefen for Plan, Byg og Miljø indstiller, at der nedlægges
forbud iht. planlovens § 12, stk. 3, til at ændre anvendelsen af ejendommen
[adresse] 25, Kalundborg, fra bolig til vaskehal til biler.

**Behandling**

Teknik- og Miljøudvalget.

**Sagsfremstilling**

*Ansøgning*

Nybolig Erhverv Jørgen Klode ansøger på vegne af ejer om
principiel tilladelse til at opføre vaskehal på [adresse] 25 (se kort i bilag
1a). Der er tale om en dobbelt vaskehal med et bebygget areal på ca. 150 m2
og et miljøvenligt vandrensningsanlæg. Bygningen påtænkes opført i farver, som
vil falde ind i området generelt og der tænkes i omkransende beplantning med
buske og enkelte træer. Ansøgning er vedlagt som bilag 2.

Ansøgningen begrundes i ønsket om at placere en vaskehal ved
kundestrøm til dagligvarebutik, hvorfor beliggenheden i tilknytning til REMA
1000, [adresse] 23, er ideel. Ansøger anfører, at en vaskehal vil bidrage til
en bedre helhedsløsning for området, pga. beliggenheden ved dagligvarebutikken
og den bagvedliggende erhvervsejendom.

*Planforhold*

Ejendommen er beliggende i et område, der i kommuneplanen er
udlagt til boligformål, jf. rammeområde K04.B13. Området kan anvendes til *"åben
lav boligbebyggelse og andre formål, som findes egnet i området, dog ej
butikker. Boliger skal bevares."*.

Kommunalbestyrelsen pligt til at virke for kommuneplanens
gennemførelse (jf. planlovens § 12, stk. 1). At nedrive den eksisterende bolig
og etablere en vaskehal på den pågældende ejendom vil forudsætte, at kommunen
træffer beslutning om at afvige fra kommuneplanrammen. Hvis kommunen ønsker at
modsætte sig den ansøgte, *ændrede anvendelse* af ejendommen inkl. ny
bebyggelse til vaskehal, kan kommuneplanens rammebestemmelse tillægges
retsvirkning for borgerne gennem et umiddelbart forbud mod det ansøgte (jf.
planlovens § 12, stk. 3).

Plan, Byg og Miljø vurderer, at de nødvendige forudsætninger
for at nedlægge forbud er til stede. Der er tale om en planlægningsmæssig
relevant ændret anvendelse (fra bolig til erhvervsaktivitet) og
kommuneplanrammen er tilstrækkelig præcis til at danne grundlag for et forbud
(boliger skal bevares).

Det skal bemærkes, at forbud ikke kan nedlægges alene mod
nedrivning af bebyggelsen. I en evt. situation hvor boligen ønskes nedrevet til
fordel for en ny bolig kan kommunen modsætte sig dette gennem et såkaldt §
14-forbud efter planloven, hvorefter der inden for et år skal udarbejdes en
lokalplan. I en evt. situation hvor boligen ønskes nedrevet og nedlagt kan kommunen
modsætte sig dette ved afslag efter boligreguleringsloven, se nedenfor.

*Eksisterende bolig*

På ejendommen er i dag en villa opført i 1896, beliggende på
kanten af boligområdet med visse erhvervsaktiviteter. Ansøger anfører, at huset
gennem en årrække har været udlejet til klubværelsesbrugere, som har
misligholdt ejendommen, dette med stor gene for naboer. Ansøger anser huset for
nedrivningsværdigt og uden værdi for området og anfører, at bebyggelsen/placeringen
ikke er attraktiv til boligformål.

Plan, Byg og Miljø har besigtiget huset og udarbejdet en
SAVE-registrering til at vurdere husets bevaringsværdi (se bilag 3). Det
vurderes umiddelbart, at huset er i pæn udvendig stand og har en middel til høj
bevaringsværdi.

Huset er tegnet af en af [adresse] store arkitektprofiler,
arkitekten Steve Andreasen, som hans egen første bolig. Villaen er en fin
repræsentant for en stilart, der var karakteriseret ved håndværk af høj
kvalitet og som gerne kombinerede flere stilarter på en oplevelsesrig og uhøjtidelig
måde. Villaen ligger i kraft af sin højde og stil særdeles markant som det ældste
og sidste hus i rækken af fine villaer og byhuse som flankerer østsiden af
indfaldsvejen [adresse].

Plan, Byg og Miljø finder ikke, at den i ansøgningen
forudsatte nedrivning af boligen kan anbefales, idet nedrivning vil:

· medføre at et vigtigt afsnit i Kalundborg bys
bygningskulturhistorie går tabt,

· betyde at Kalundborg mister en markant og særegen bygning,

· medføre at områdets karakter af boligområde svækkes yderligere,
og

· forringe kvaliteten af gadebilledet og hermed af oplevelsen af at
køre til og fra Kalundborg by.

*Boligreguleringsloven*

Det kræver tilladelse efter boligreguleringsloven at
nedlægge boligen. I den sammenhæng giver kommuneplanrammen og husets
bevaringsværdi ikke afsæt for at tillade, at boligen nedlægges.

*Vej*

Ansøger påtænker, at til- og frakørsel til vaskehallen skal
ske via eksisterende overkørsel. Det kræver tilladelse fra vejmyndigheden.

*Miljø*

Ejendommen er beliggende uden for spildevandsområde og
etablering af vaskehal forudsætter en tilslutningstilladelse.

*Vurdering*

Plan, Byg og Miljø anbefaler, at ansøgningen ikke
imødekommes og at kommunen nedlægger forbud iht. planloven. Kommuneplanrammen
formulerer en klar intention om, at området er til boligformål og det fremgår
tillige, at eksisterende boliger skal bevares. Det er i henhold til
kommuneplanen et mål for boligudbygning at arbejde med byfortætning og
-omdannelse, hvor muligt.

Kommuneplanen beskriver intentioner om at forbedre
kvaliteten af kommunens indfaldsveje. En vaskehal på denne lokalitet vurderes
ikke at ville bidrage til at sikre helstøbte indfaldsveje.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1a - Oversigtskort luftfoto, [adresse] 25 | 326-2016-144291 |
| Bilag 1b - Oversigtskort med rammeområder, [adresse] 25 | 326-2016-144295 |
| Bilag 2 - Ansøgning om etablering af vaskehal, [adresse] 25 | 326-2016-142100 |
| Bilag 3 - Vurdering af bevaringsværdi for ejendommen "Solvang", [adresse] 25 i Kalundborg by | 326-2016-152713 |